நாங்கள் கல்லூரியில் படித்த காலத்தில் தோழர் நன்மாறன் மதுரை பெத்தானியாபுரத்தில் இருந்த எங்களது அறைக்கு எப்போதாவது வருவார். ஒரு ஜோல்னா பையுடன் எளிமையான வேட்டி, சட்டையில் இருப்பவர். சொந்தமாக ஒரு சைக்கிள் வைத்திருந்தார். அந்த சைக்கிளையும் யாரே திருடிக் கொண்டு போய்விட்டார்கள். அந்த சைக்கிளை எப்படியாவது கண்டு பிடித்துக் கொடுக்க சொல்லி போலீசில் புகார் கொடுத்து விட்டு அலைந்து கொண்டிருந்தார். அந்த சைக்கிள் களவு போன பிறகு கொஞ்ச நாள் பேருந்தில் தான் பயணம் செய்து கொண்டிருந்தார். பல நேரங்களில் இவர் எம்.எல்.ஏ இலவச பேருந்து பாஸை காட்டும் போது தான் அவர் எம்.எல்.ஏ என்பதே பேருந்தின் நடத்துனருக்கு தெரியவரும். அவர்கள் வியந்து போய்விடுவார்கள்.இவ்வளவு தாக்குதல் நடந்தும் இப்போது கூட மதுரையில் அவரது வீடு உள்ள மேலப்பொன்னகரம் பகுதியில் அவர் எந்த கவலையும்படாமல் நடந்து தான் போகிறார். மடியில் கனம் இருந்தால் தானே வழியில் பயம் இருக்கும்!